
ProME MINISTER 


Cvelyn Wever-Úrves 


E compromiso di Gobierno ta pa cumpli cu e condicionnan cu a 
palabra cu Hulanda 


Y PAGA TUR EMPLEADO PUBLICO E 5% DI 
SALARIO BEK NA JULI 


“Mi ta mira atras riba reunionnan hopi fructifero den comienso 
di e siman aki hunto cu Secretario di Estado di Reino señora 
Alexandra Van Huffelen, Premier di Corsou, señor Gilmar 
‘Pik’ Pisas y Premier di Sint Maarten, señora Silveria Jacobs”, 
Prome Minister Evelyn Wever-Croes a duna di conoce.. 


Un logro principal pa Aruba ta e hecho cu a yega na un 
acuerdo cu Hulanda bou di cual condicionnan Aruba por stop 
e recorte di salario di 12.6%. Aruba ta cumpliendo cu cada un 
di e condicionnan stipula pa Hulanda. Diabierna awor Hulanda 
ta bay Conseho di Minister di Reino pa aprobacion y si esaki 
wordo aproba y Aruba por demostra di ta cumpliendo cu e 
condicionnan, e ora lo por cuminsa na stop e recorte. 


Manera a wordo anuncia, tur cos ta poni pa juli 2022, Gobierno 


A 


n 


cuminsa paga e 5% na ambtenaarnan. Esaki sigur ta hopi 
importante mirando cu mundo completo a sali di un crisis y 
a drenta un otro cual ta e guera na Ukraina causando asina 
cu e prijsnan di petroleo, di gasoline y di tur producto importa 
pa Aruba a aumenta considerablemente. E efecto di subida di 
prijs di e productonan aki na otro parti di mucho, ta haci cu na 
Aruba tambe nan ta subi. 


Prome Minister a enfatisa cu Gobierno ta consiente y tin 
comprencion cu esaki ta causa cu hopi famia ta pasando 
momentonan dificil. “P’esey e compromiso di Gabinete Wever- 
Croes ta pa cumpli cu e condicionnan cu a palabra cu Hulanda 
pa asina por debolbe tur empeado publico y esnan cu ta traha 
na fundacionann subsidia pa Gobierno, nan 5% di salario bek”, 
Prome Minister Evelyn Wever-Croes a duna di conoce. 

Prome Minister Evelyn Wever-Croes: 
Secretario di Estado van Huffelen a duna Aruba, 
Corsou y Sint Maarten 


ESPACIO PA PRESENTA OTRO ALTERNATIVA 


“Mi ta mira e caminda nos dilanti cu hopi mas positivismo y 
optimismo y mi ta sigur cu nos lo logra algo cu ta na bienestar 
di nos pueblonan” 


Manera conoci, dialuna 20 di juni a tuma luga e reunion cu 
Premier di Aruba, señora Evelyn Wever-Croes, Premier di 
Corsou, señor Gilmar ‘Pik’ Pisas, Premier di Sint Maarten, 
señora Silveria Jacobs y Secretario di Estado di Reino 
señora Alexandra Van Huffelen. Esaki ta e prome biaha cu e 
Ministernan di Aruba, Corsou y Sint Maarten y Secretario di 
Estado di Reino ta reuni riba e nivel aki. Aruba tawata e sede 
di e reunion aki. 


COHO 

E reunion aki a worde basa riba e tema di COHO. Esaki ta e ley 
di Reino cu lo mester controla y sigura cu e palabracionnan haci 
den e Landspakketen wordo cumpli. Prome Minister Evelyn 
Wever-Croes a firma e pakete aki cu Hulanda na November 
2020. Prome Minister a enfatisa cu Aruba ta cumpliendo cu tur 
e Landspakketnan for di e tempo ey caba. 


“E ta bayendo hopi bon. Nos ta cumpliendo. Kiermeen cu pa 
Aruba no necesariamente mester bin full un organo nobo pa 
continua cu e trabou. Sinembargo, esaki ta loke cu Hulanda 
kier”, Prome Mininster a duna di conoce. 


Prome Minister a enfatisa cu e bon y e exito di e reunion cu a 
tuma luga dialuna ultimo tawata ta cu e paisnan den Reino a 
haya oportunidad pa presenta diferente otro alternativa enbes 
di e loke actualmente tin riba mesa. Loke tin actualmente a 
haya hopi critica di e parlamentarionan den Reino, hasta algun 
parlamentario di Hulanda indicando preocupacionnan den 
esaki. 


Gobiernonan a tuma nota di tur e preocupacionnan aki. Gabinete 
Wever-Croes a tuma nota di e criticanan y observacionnan cu 
Parlamento di Aruba a trece dilanti, y a traha y presenta un otro 
alternativa. “E bon ta cu nos a logra pa Corsou y Sint Maarten 
tambe ta para tras di e alternativanan aki y a haci palabracion 
cu e tres paisnan aki di Reino lo sigui elabora esaki mas den 
extenso”, Prome Minister a indica. 


Prome Minister a duna di conoce cu Secretario di Estado van 
Huffelen a duna e tres paisnan espacio pa haci esaki. Esaki ta 
habri e posibilidad pa yega na algo mucho mas miho. Esaki no 
tawata asina cu e Secretario di Estado Anterior pasobra ya e 
portanan a cera y e paisnan mester a accepta loke tawata tin 
riba mesa. “Awo ta bisto cu e Secretario di Estado van Huffelen 
ta sincero den loke e ta bisa ora e ta bisa cu ta e paisnan e kier 
yuda”, Prome Minister a remarca. 


Premier di Aruba a expresa cu e ta orguyoso di e manera cu e 
reunionnan a bay. “Mi ta orguyoso cu na Aruba nos a organisa 
e cumbre special aki pasobra esaki ta e prome biaha cu e 


tres Premiernan y e Secretario di Estado di Reino a bin hunto. 
Loke mas ta haci mi orguyoso y satisfecho ta loke cu nos a 
logra, e apertura cu nos tin pa traha riba otro alternativa. Mi 
ta orguyoso tambe cu nos a logra uni Aruba, Corsou y Sint 
Maarten tras di un solo alternativa”. 


Prome Minister a duna di conoce cu den e siguiente 8 siman 
nos dilanti lo traha riba e alternativa y pa fin di augustus e 
mester keda cla pa dialoga riba esaki cu Parlamentonan pa 
despues presenta esaki na Hulanda. 


“Mi ta mira e caminda nos dilanti cu hopi mas positivismo y 
optimismo y mi ta sigur cu nos lo logra algo cu ta na bienestar 
di nos pueblonan”, Prome Minister Evelyn Wever-Croes a 
enfatisa. 

CU OPTIMISMO, 
POSITIVISMO Y 


DETERMINACION 
NOS TA LOGRA 


MINISTER 


Amara aduse 


Mensahe di Minister di Finansa y Cultura Xiomara Maduro pa Dia di San Juan 


BAN MUSTRA AMOR NA NOS SALUD, NOS 
MEDIO AMBIENTE Y NOS CULTURA DOOR 
DI CELEBRA DERA GAY NA UN MANERA 
CONSCIENTE Y RESPONSABEL 


WOM AN E | 


dl 

Diabierna dia 24 di juni, nos ta celebra Dia di San Juan, miho 
conoci como Dia di Dera Gay. Segun historia, e celebracion 
di Dia di San Juan a cuminsa na Mexico, despues a sigui pa 
Guatemala y Venezuela. Di Venezuela ela yega Aruba y na 
Aruba ta celebre mesun manera cu na Venezuela. 


Na cuminsamento e tabata un fiesta di cosecha di e indjanan 
cu tabata habita akinan. Nan tabata gradici nan Diosnan pa un 
bon cosecha. Despues di tempo a bin combina e celebracion 
di iglesia, e nacemento di San Juan Bautista y asina celebra 
nan fiesta di cosecha riba 24 di juni. E tradicion tabata pa kima 
resto di cosecha riba Dia di San Juan. 


CELEBRACION ANTES 


E cunukero tabata celebra ‘cosecha bon’ y core cu fucu di 
‘cosecha malo’. Un di e maneranan pa ‘core cu fucu’ tabata 
kimamento di productonan cu a resta di e cosecha bieu. E 
productonan aki tabata cadushi, troncon y resto di maishi. 
Cunukeronan tabata kima pa simbolisa purificacion y cambia 
suerte di cosecha malo cu e speransa cu e siguiente temporada 
di plantamento lo ta mihor. 


SITUACION ACTUAL 


Awendia e acto di kimamento ainda ta tuma lugar. 
Lamentablemente materialnan cu ta causa molester den bario, 
haci dafio na salud y nos medio ambiente ta wordo kima. E 
emision di kimico, huma y contaminantenan toxico causa pa 
kimamento di materialnan sintetico manera plastic y taira ta 
afecta nos aire, flora y fauna. Nos matanan, bestianan y awa ta 
wordo contamina. Ta kima hopi biaha obhetonan cu ta wordo 
kima no tin nada di haber cu e celebracion di ‘Dera Gay’ y ta 
dafia nos medio ambiente. 


VIDEO DI CONSCIENTISACION 


Ministerio di Cultura cu cooperacion di Directie Natuur en Milieu 
(DNM), Bureau City Inspector y Brandweer a produci un video 
pa conscientisa nos comunidad pa celebra Dia di San Juan na 
un manera consciente y responsabel. E video lo wordo comparti 
na television y medionan social. Un danki na cada instancia pa 
nan cooperacion. Por ultimo Minister Maduro a trece dilanti cu 
Cultura bo tin cu bib'e, pero nos Aruba mester cuid'e. Un feliz 
Dia di Dera Gay di parti Minister di Cultura Xiomara Maduro. 

STUDIANTE NAN DI SCOL DI MUSICA RUFO 
WEVER CU UN BUNITA PRESENTACIÓN NA 
CAS DI CULTURA 


asisti na un bunita presentación di e alumnonan di Scol di 
Musica Rufo Wever na Cas di Cultura. E alumnonan a presenta 
un variacion amplio di musica clasico y moderno cu nan a sifia 
durante nan lesnan di musica. 


Minister di Cultura ta gradici Scol di Musica Rufo Wever pa e | 


invitacion y ta desea e alumnonan y maestronan tur clase di 
exito y cu nan por sigui engrandece arte aki na Aruba atraves 
di nan musica. 

Ministerio di Cultura cu video Conscientisacion pa Celebracion 
San Juan — Dera Gay 


Shahayra Croes, PR Directie Natuur en Milieu ta haci un apelacion: 


BAN CELEBRA E DIA NA UN MANERA RESPONSABEL 
Y REDUCI E IMPACTO CU KIMAMENTO TIN PA NOS 
NATURALESA, MEDIO AMBIENTE Y SALUD 


Ministerio di Cultura ta gradici Directie Natuur en Milieu (DNM) 
pa nan contribucion y conseho den e video di conscientisacion 
pa nos celebra Dia di San Juan na un forma consciente y 
responsabel. 


Den nan presentacion DNM a desea pueblo un Feliz Dia di 
Dera Gay y tambe kier avisa tur hende pa ban celebra cu amor 
nos custumber y tradicionnan pero na un manera consciente y 
cu respet pa nos naturalesa y medio ambiente. 


DNM ta avisa pueblo pa pone atencion na e siguiente puntonan 
ora di celebra y scoge pa kima: 

° Ta prohibi pa cende candela riba caminda publico. Esaki 
ta prescribi den articulo 14 di e ordenansa di polis (APV). Banda 
di esaki, tene consideracion cu bo bisiñanan. 


° Segun articulo 8 di APV, ta prohibi pa causa molester na 
bisiña por ehempel door di cende candela y kima. 
° Pone atencion na unda ta cende candela. Tin tereno di 


naturalesa cu ta protegi pa ley y ta prohibi pa cende candela. 
Spaans Lagoen, Parke Nacional Arikok, y nos areanan di parke 
marino ta algun ehempel. E motibo pa esaki ta cu e candela 
por causa daño na nos flora y fauna. Pensa riba nos matanan 
di mangel, parhanan, cangreunan y banana di rif. Banda 
di e hecho cu e ta causa molester na nos medio ambiente, 
kimamento tambe ta afecta salud di hende 

Den e video Sra. Croes a trece dilanti cu un punto hopi 
importante cu mester tin bon presente ta e “kico” nos ta kima. 
Obhetonan cu ta consisti di materialnan no organico, pues 
materialnan cu no tin di haber cu cosecha, nos no ta kima. 
E sushi di materialnan sintetico manera plastic y rubber ta 
emiti componente toxico den aire y ta sofoca nos fauna pensa 
riba por ehempel bestianan adulto y yiunan den neishi: nan 
ta haya dificultad pa hala rosea. Tambe, nos flora ta wordo 
destrui. E calor di e candela ta destrui matanan cu ta den 
cercania. Mester tene na cuenta cu e candela por bira grandi 
y dado momento dificil pa controla. Como consecuencia, nos 
naturalesa incluyendo areanan protegi ta kima. Sin kita afo, 
kimamento ta causa molester di holo y ta stroba bista. 


Un apelacion pa no kima den cercania of den areanan cu tin 
material explosivo: manera Wela, Mariniers Kazerne, Arugas/ 
Ecogas of tereno di refineria- esaki ta un peliger pa seguridad 
di hende. 


Sra. Croes di DNM ta pidi nos comunidad pa ban celebra e 
Dia di Dera Gay na un manera responsabel y reduci e impacto 
cu kimamento tin pa nos naturalesa, medio ambiente y salud. 
Minister di Cultura un biaha mas ta gradici DNM y ta pidi nos 
comunidad pa tene bon cuenta cu e consehonan treci padilanti. 

MINISTER 


Dangui Oduber 


SOUTHWEST AIRLINES A CUMINSA BULA E 
RUTA DIRECTO ORLANDO-ARUBA 


Minister Dangui Oduberta contento di por anuncia cu Southwest 
Airlines a reanuda su ruta for di Orlando pa Aruba despues cu 
esaki a keda cancela durante e pandemia. Southwest Airlines 
ya caba ta operando cu vuelonan directo desde e cuidadnan di 
Baltimore y Washinton DC 1 biaha pa siman riba diasabra. Awor 
Southwest Airlines lo ta operando 1 vuelo directo diariamente 
for di Orlando. 


Segun Minister Oduber e lansamento bek di e ruta di Orlando 
ta nifica un adelanto grandi pa Aruba su turismo. E ta bay crea 
un aumento drastico den e capasidad di stul maximo cu tin, 
esaki ta haci cu proyeccionan pa cu e resto di aña 2022 lo ta 
aun mas alentador. E recuperacion di Aruba su turismo ta bay 
sigui surpasa nivelnan di 2019 durante e lunanan nos dilanti, e 
mandatario ta sigura. 


E mandatario a splica cu e decision di Southwest Airlines 
pa reanuda e ruta di Orlando ta basa riba e raportahe haci 
caminda ta mustra cu Aruba ta e destinacion den Caribe cu 
mihor prestacion den medio di e pandemia. Tambe ta bisa cu 
Aruba ta entre e destinacionnan mas resiliente den henter 
Caribe basa riba e cantidad di bishitantenan confirma durante 
e temporada di zomer, tur esaki segun raportahe di Caribbean 
Hotel and Tourism Association. 


Minister Dangui Oduber ta felicita tur stakeholder cu e noticia 
positivo aki cu ta ofrece posiblidadnan mas amplio pa yega 
Aruba y ta sumamento contento cu e logro aki pa cu turismo 
di Aruba. 


Un biaha mas ta keda demostra e exito di e maneho di turismo. 

Diaranson mainta Minister di Turismo y Salud publico sr. Dangui 
Oduber a reuni cu CEO di ATA sra. Croes, director di APA sr. 
Figaroa y cruise manager di ATA sr. Arends cu ta forma parti di 
e cruise committee. Den e reunion a repasa e recuperacion pa 
aña 2022 den comparacion cu aña 2019, tambe a pasa riba e 
schedule pa 2023 y su proyeccionan. 


Minister Oduber a duna di conoce cu na aña 2019 tabata un 
di e mihor añanan pa turismo crusero, na aña 2019 Aruba a 
ricibi un total di 831,399 pasahero. Den aña 2021 esaki tabata 
136,005 pasahero cu ta un recuperacion di 16.4% di e turismo 
crusero den comparacion cu aña 2019. 


Den mei aña 2022 Aruba a ricibi un total di 227,696 pasahero 
compara cu mei aña 2019 cu a ricibi 401,534 pasahero, esaki 
ta un recuperacion di 56.7% di e cantitad di pasahero crusero. 
Den mesun rosea e cantidad di calls si a recupera cu 96.8% 
(153 in 2022 vs 158 in 2019). No tin duda cu e yegada di e 
mega crusero Allure of the Seas a impacta e cresemento den 
luna di mei grandemente, e mandatario ta señala. 


Segun Minister Oduber aña 2023 ta mustra di ta un aña hopi 
prometedor den cuadro di e recuperacion di Aruba su turismo 
crusero. Ya caba tin hopi calls confirma pa otro aña pero ainda 
tin hopi booking cu ta habri pa por duna un cantidad di calls 


exacto. Asina tin noticianan positivo pa e añannan cu ta bin. 
Un noticia hopi positivo ta cu den aña 2023 Aruba lo bay ricibi 
un otro mega crusero, e biaha aki ta e barco crusero Mardi 
Gras di Carnival Cruise Lines cu ta conoci pa tin turistanan 
cu ta laga hopi placa atras. Otro noticia positivo ta cu lo yega 
Aruba e prome crucero di Virgin Voyages den 2023. 


E tabata un bon reunion caminda a trata diferente topico di 
turismo crucero. Minister Dangui Oduber ta premira un bon 
recuperacion pa turismo crucero den aña 2023 y un high 
season 2022 hopi fuerte. 

Diaranson mainta Minister Dangui Oduber a ricibi 
abogado Dello Gomez cu a haci entrega di e prome 
muestra di e buki cu e la traha basa riba e Lands 
Verordening Beperking Tabaksproducten (ley) (cu 
ta prohibi humamento den areanan publico). E ley 
aki a drenta na vigor desde 2 di mei 2022. 


E titulo di e buki ta: 


Den e buki aki ta describi tur e articulonan cu ta para 
den e ley, no solamente e ta describi esaki pero e 
ta amplia tambe riba kiko por y no por segun e ley 
cu a wordo presenta y aproba den parlamento. E ta 
un bon guia pa nos localnan y e turistanan (como e 
buki ta den idioma ingles tambe), pa nan por tuma 
bon nota di e cambionan grandi cu a wordo haci na 
momento cu e ley a drenta na vigor. 


E ley ta importante, mirando cu uzo di sigaria ta 
dañino no solamente pa persona cu ta huma cual 
ta 13% di e poblacion di Aruba riba edad di 20 aña, 
pero tambe pa es(nan) cu ta den cercania. 


Minister Oduber a menciona algun di e cambionan 
mas remarcabel den e ley, e aumento di edad pa 
cumpra sigaria a subi di 18 aña pa 21 aña di edad. 
Ya no ta permiti pa bende sigaria los mas y tampoco 
ta permiti mas pa huma den areanan publico. Tur 
esaki ta wordo describe detayadamente den e buki 
segun e mandatario. 

Finalmente Minister Minister Dangui Oduber a 
gradici sr. Gomez pa e inciativa briyante aki. E 
buki ta duna un bon splicacion di e ley y tambe ta 
amplia cu mas detayes hopi facil pa tur hende por 
compronde. 

MINISTER 


CUERPO ESPECIAL ARUBANO A RICIBI 
CINCO TRANSPORTWAGENS NOBO FOR 
DI HULANDA 


Recientemente, Minister di Husticia y Asuntonan Social Sr. 
Rocco Tjon, a bishita oficina di Cuerpo Especial Arubano 
(CEA) pa asina haya un bista di e cinco transportwagens cu a 


yega na e localidad, directamente for di Hulanda. 


A base di un convenio cu tin existente pa basta aña caba entre 
Aruba y Hulanda, autonan na Hulanda cu ta den bon estado 
ta wordo traspasa pa Aruba. Den e caso aki, a traspasa cinco 
transportwagens pa e departamento di CEA, specificamente 
e unidad di transporte, pa asina nan por haci nan trabou 


debidamente. Durante e bishita aki minister Tjon a haya un 


splicacion amplio di e personal di CEA di e transportwagens 
aki. Ta trata di transportwagens di bon calidad, den e caso aki, 
Mercedez Benz, cual ta completamente ekipa cu e ultimo den 
tecnologia y camaranan paden pa e parti di siguridad, pa e 


preso cu ta wordo transporta como tambe e personal. 


E mandatario a expresa di ta contento cu e parti aki a keda 
finalisa, y durante su combersacion cu e director di CEA esta 
Sr. Ronny Geerman, a keda conclui cu e ta importante pa 
yega na un plan structural, caminda e autonan lo bay wordo 


reemplasa cu autonan nobo na tempo. Combersacionnan cu 
Hulanda ta andando pa por yega na un “vervangingsplan” 
asina dentro di poco. 


Na final di dia ta trata di inversionnan cu ta importante pa e 
personal, pa asina nan por haci nan trabou mucho mas miho. 
Banda di esaki, manera ya a indica for di inicio, e prioridad 
di e maneho di Ministerio di Husticia y Asuntonan Social ta 
pa inverti den e personal y percura pa nan tin e materialnan 
necesario pa nan por haci nan trabou debidamente y na un 


manera hopi mas sigur. 

MUCHA ATRAS 


MINISTER 


IMPRESIONANTE COMPETENCIA DI BAILE 
ESCOLAR DI WE ARUBA 2022, 
ARUBA TIN TALENTO 


Dialuna atardi den un Cas di Cultura ‘sold out’ a tuma luga 
competencia di Baile Escolar cu ta forma parti di e programa 
di Weganan Escolar 2022. E scolnan a participa den baile 
cultural y folklore. Un total 160 alumno a participa di shete scol 
den diferente categoria; Imelda Kleuterschool, Prinses Amalia 
Basisschool, Paso pa Futuro. Colegio Arubano, Colegio San 
Antonio y Maria College MAVO. E tabata un atardi yena cu 
color, dedicacion, disciplina y creatividad. Aruba tin hopi talento! 


E mandatario a expresa cu e tabatin un energia positivo y 
ambiente total cu shownan espectacular. Na final di e anochi 
nan a invita Minister Endy Croes pa join e alumnonan riba 
scenario y hunto a baila riba ritmo di e cancion oficial di 
Weganan Escolar. Por ultimo Minister Endy Croes ta gradici 
tur e scolnan cu a participa y sigur e alumnonan cu a resalta. 
Alabes ta gradici Departamento di Cultura y IBISA. Masha 
pabien cu un anochi super exitoso. Pabien na e alumonan 
boso ta master! 

WE: GRANDI Y CHIKITO A GOSA DI 
E PRESENCIA DI E ASTRO DI FUTBOL 
INTERNACIONAL DENZEL DUMFRIES 


Na Parke Curason ariba e veld Cruyff Foundation cu ta carga nomber 
Denzel Dumfries a saluda y firma pa tur muchanan presente 


Diamars atardi a tuma luga final di e Deporte Escolar di futbol 
pa scolnan avansa riba e cancha di Cruyff Court cu awor ta 
carga e nomber di Denzel Dumfries. Loke a haci e atardi aki 
uno hopi special tabata cu e astro di futbol Denzel Dumfries 
tabata presente durante e atardi ameno y pueblo di Aruba 
tabatin oportunidad pa conoce e futbolista profesional Denzel 
Dumfries di cerca. Hopi mucha cu nan mayornan a pasa saluda 
Denzel, saca potret y ricibi firma di nos strea internacional di 
futbol. 


Den nomber di Gobierno di Aruba Minister Endy Croes a 
duna un reconocemento di na Denzel Dumfries di ‘Excelencia 
den Deporte' como futbolista internacional y muestra di 
gradicimento na Denzel Dumfries pa su presencia na Aruba pa 
Weganan Escolar 2022. Na mesun momento Denzel Dumfries 
a sorprende e mandatario di Deporte cu e uniform oficial cu el 
a uza den e wega unda Hulanda a gana Belgie 4-1 na inicio 
di luna di juni. Un atardi ameno yena cu alegria y emocion pa 
e muchanan cu por a conoce nan idolo di futbol. Y di e forma 
aki Minister di Enseñansa y Deporte Endy Croes y den nomber 
di Pueblo di Aruba a gradici e astro di futbol pa su presencia 
y a desea Denzel Dumfries tur clase di exito den e proximo 
mundial di futbol Qatar 2022. 

SDG Aruba ta haci un yamada na comunidad pa comparti cu nos: 


“CON BO INICIATIVA TA CONTRIBUI PA LOGRA E 
17 METANAN PA UN DESAROYO SOSTENIBEL” 


Comparti bo iniciativa cu Nacionnan Uni 


Den september 2015, tur miembro di Nacionnan Uni (UN) 
unanimamente a adopta e programa internacional mas 
integral y ambicioso pa por crea un mundo mas sostenibel pa 
tur, creando 17 meta specific, Metanan Mundial pa Desaroyo 
Sostenibel (SDGs), pa logra un miho mundo cu nos tin awo 
pa 2030. Aruba tambe ta parti di e esfuerso pa por logra e 
obhetivo aki. Pa crea un miho Aruba y uno mas sostenibel, 
nos kier scucha mas di e sector educacional, negoshinan y 
organisacionnan no gubernamental y departamentonan, con 
nan ta contribui na e metanan aki. Ta requeri e esfuerso di tur 
pa logra e metanan. 


E lista di “TO DO's” aki ta crea un agenda na unda cu e 
desaroyo no ta basa solamente riba e perspectiva economico 
pero tambe ta inclui aspectonan social y di medio ambiente. 
Pa por implementa un structura efectivo di e Metanan Mundial 
pa Desaroyo Sostenibel (SDGs) y e agenda extenso pa 2030 
y crea un Aruba miho y sostenibel, ta rekeri un comunidad 
comprometi y mas activo. Mas uni nos ta, mas y miho nos ta 
logra. Realisando cu no tur por wordo realisa pareu. 


Pa sigui encurasha paisnan pa implementa e metanan aki, 
Nacionnan Uni a establece un proceso yama “SDG Voluntary 
National Review (VNR)” cu ta permiti paisnan reporta riba e 
implementacion di e metanan aki y pa esaki wordo revisa. 


E proceso di revision door di miembronan, lo provee 
recomendacionnan riba con pa mehora e proceso di 
implementacion di e metanan aki riba nivel nacional. 

Basa riba e revision, recomendacionnan ta wordo duna pa 
mehora e proceso di implementacion nacional di e metanan di 
Nacionnan Uni. Aruba lo ta inclui den e ‘SDG VNR Report’ di 
Reino Hulandes. 

Riba 14 di juli 2022, tur pais den Reino Hulandes lo presenta na 
Nacionnan Uni e progreso cu nan a haci den implementacion 
di e SDGs y lo accentua tur e retonan cu nan tabata confronta. 
Tur esaki ta den e “Aruba SDG Report” cu lo wordo presenta 
na Nacionnan Uni. 


E comision di SDG Aruba, cu a keda institui pa provee un 
direccion strategico y pa coordina e implementacion di e 
SDGs, a organisa diferente sesion pa envolve e comunidad 
pa identifica bon practicanan di organisacionnan local den 
implementacion di e metanan di Nacionnan Uni. 


A captura y raporta varios iniciativa. Sinembargo tin mas 
inicitaiva y oportunidadnan na Aruba cu por contribui den logra 
e SDGs. Riba e website nos ta comparti e storianan aki den un 
rapport mas elabora. E rapport di Reino lo wordo entrega na 
Nacionnan Uni den un forma digital cu un link na e website di 
SDG Aruba www.sdgaruba.com. 


Pa esaki, nos ta pidi e sector educacional, organisacionnan y/ 
of companianan pa entrega nan storia di loke nan ta haciendo 
pa contribui na logro di e metanan aki. Por bishita e website di 
SDG Aruba y yena e formulario di e storia con bo compania ta 
implementando e SDGs na Aruba. Nos ta desea di siña di bo. 

APESAR DI CAMINDA DIFICIL NOS DILANTI, 
Nos POR, HUNTO NOS POR. 

Nos POR ENGRANDECE NOS PAIS. 

Nos POR FORTALECE NOS PAIS. 

Nos POR SIRBI NOS PAIS. 

Y HUNTO NOS POR HACI NOS PAIS 

FUERTE Y RESILIENTE UN BIAHA MAS. 

TA HUNTO SO NOS POR BRINDA 
OPORTUNIDADNAN NA NOS 

FUTURO GENERACIONNAN. 


AÑA DI 

